Saxalin viloyati Severo-Kurilsk tumanida «Sanvu» to‘foni oqibatlari bartaraf etilmoqda. Bu yerda favqulodda holat tartibi joriy qilindi, deb xabar qilmoqda Interfaks agentligi. «Tsiklon o‘tib ketdi, yomg‘irlar tindi, shamol so‘ndi. Ammo, hozirda biz jiddiy muammoga duch kelganmiz. Kuzminka daryosi to‘fon chog‘ida o‘zanini o‘zgartirib, shaharga kirdi va turarjoy binolari yonidagi ko‘chalarda oqdi. Yetkazilgan zarar hisoblab chiqilgani yo‘q, ammo u o‘nlab million rublni tashkil etadi», — degan shahar hokimi o‘rinbosari Aleksandr Ovsyannikov. Uning qo‘shimcha qilishicha, o‘zanini o‘zgartirgan daryo ko‘plab garajlar va avtomobillarni oqizib ketgan. Bundan tashqari uylarning birinchi qavatlari ham suv ostida qolgan. Ayni vaqtga kelib, suv ortga chekingan.